**Informacija apie vandens telkinių cheminę būklę pagal valstybinio monitoringo rezultatus (pagal Nuotekų tvarkymo reglamento 1 ir 2 priede nurodytų medžiagų AKS viršijimus**)

**2020 m.**

**Upių ir Kauno marių vandens cheminė būklė**

2020 m. pavojingų medžiagų Valstybinis aplinkos monitoringas buvo vykdomas 13-oje upių vietų. Vandens mėginiai upėse buvo imami 12 kartų per metus, Nemune ties Padagle LTR1292 – 1 kartą per metus. Buvo tirtos šios medžiagos ir medžiagų grupės: sunkieji metalai, pesticidai, lakūs organiniai junginiai (LOJ), policikliniai aromatiniai angliavandeniliai (PAA), alkilfenoliai, ftalatai, polichlorinti bifenilai (PCB), brominti difenileteriai (BDE) ir tributilalavo junginiai. Be to, iš ES Stebėsenos sąrašo 4-iose upių vietose 1 kartą per metus buvo tirtos farmacinės medžiagos – hormonai (17-alfa-etinilestradiolis (EE2), 17-beta-estradiolis (E2), estronas (E1)) ir antibiotikai (eritromicinas, klaritromicinas, azitromicinas, amoksicilinas, ciprofloksacinas).

Pagal 2020 m. upių monitoringo rezultatus geros cheminės būklės neatitiko 4-i vandens telkiniai dėl juose viršyto benzo(g,h,i)perileno aplinkos kokybės standarto pagal didžiausią leidžiamą koncentraciją (toliau – DLK-AKS). Nemune aukščiau Rusnės, aukščiau Leitės LTR13 benzo(g,h,i)perileno koncentracija buvo viršyta du kartus per metus, rugsėjo mėn. – 1,7 karto, lapkričio mėn. – nežymiai. Skirvytėje ties Rusne LTR127 benzo(g,h,i)perileno koncentracija DLK-AKS viršijo daugiau kaip 2 kartus, Šventosios žiotyse LTR138 (įtekančios į Baltijos jūrą) – 1,8 karto, o Akmenos-Danės žiotyse – 1,6 karto (1 lentelė).

Farmacinių medžiagų, kurios neturi nustatytų aplinkos kokybės standartų, aukštesnės už kiekybinio įvertinimo ribas koncentracijos buvo rastos visose 4-iose tirtų upių vietose. Kulpėje ties kryžių kalnu LTR498 aptikta estrono (E1), klaritromicino, azitromicino ir ciprofloksacino. Nemune žemiau Kauno, ties Kulautuva LTR136 nustatyta 17-beta-estradiolio (E2), klaritromicino ir azitromicino, Neryje aukščiau Panerių LTR1488 – klaritromicino ir azitromicino, o Akmenos-Danės žiotyse LTR77 – klaritromicino.

Kitų tirtų pavojingų medžiagų koncentracijos upėse buvo nežymiai aukštesnės arba žemesnės už kiekybinio įvertinimo ribas.

Pagal Valstybinę aplinkos monitoringo 2018–2023 metų programą (toliau – Programa), patvirtintą Lietuvos Respublikos Vyriausybės 2018 m. spalio 3 d. nutarimu Nr. 996 „Dėl Valstybinės aplinkos monitoringo 2018–2023 metų programos patvirtinimo“, 2020 m. pavojingų medžiagų monitoringas Kauno mariose nebuvo vykdytas. Pagal patvirtintą Programą pavojingų medžiagų monitoringas Kauno mariose atliekamas kas 3 metus.

1 lentelė. Pavojingų medžiagų aplinkos kokybės standartų viršijimai upių vandenyje 2020 m.

|  |  |  |  |
| --- | --- | --- | --- |
| **Monitoringo vieta** | **Medžiaga** | **Didžiausia koncentracija** | **DLK-AKS** |
| Nemunas aukščiau Rusnės, aukščiau LeitėsLTR13 | Benzo(g,h,i)perilenas | 0,011 μg/l0,014 μg/l | 0,0082 μg/l |
| Skirvytė ties Rusne LTR127 | 0,018 μg/l |
| Akmena-Danė žiotyseLTR77 | 0,013 μg/l |
| Šventoji žiotyseLTR138 (įtekanti į Baltijos jūrą) | 0,015 μg/l |